AC Horsens

Alliance Club Horsens (eller AC Horsens, forkortet ACH) er en dansk fodboldklub, med base i den nordlige ende af den østjyske by Horsens. Fodboldklubben blev grundlagt den 1. januar 1994 som en overbygning af de lokale fodboldklubber Horsens forenede Sportsklubber (HfS) og FC Horsens (FCH). AC Horsens Elitefodbold består på seniorniveau af et divisionshold, som afvikler deres hjemmebanekampe på Casa Arena Horsens, og et Danmarksseriehold (fortrinsvist U-23 spillere) samt drenge (12-14 år), junior, ynglinge og U-21 hold på ungdomsniveau. Organisationen omfatter endvidere en fodboldskole (samarbejde med Sports College Horsens). 

Førsteholdet spiller i 2023-24-sæsonen i den næstebedste fodboldrække, NordicBet Ligaen. Holdet har dog siden sin stiftelse spillet 13 sæsoner i Superligaen.

Klubbens historie

Før 1994 
Forud for dannelsen af AC Horsens var de bedste lokale spillere spredt blandt de mange fodboldklubber i Horsens, som i en årrække ikke kunne enes omkring et decideret samarbejde på seniorfronten. Iblandt byens mange foreninger havde Horsens FS Fodbold (stiftet den 4. november 1915) været den mest succesfulde på det sportslige område med en kortvarig storhedstid i slutningen af 1960'erne, hvor man hentede sine eneste medaljer i historien i form af en tredjeplads (bronze) i 1967-sæsonen i 1. division – den daværende bedste danske fodboldrække; Men førsteholdet rykkede i 1970-sæsonen ned i 2. division (den daværende næstbedste række) og efterfølgende 3. division (den daværende tredjebedste række) og endelig Danmarksserien i 1980-sæsonen. Bestyrelsen i Sportssammenslutningen for Horsens og Omegn tog i forsommeren 1986 derfor initiativ til at indkalde 12-13 horsensianske fodboldklubber til et orienteringsmøde med en dagsorden om at genskabe HfS tidligere storhedstid og få byen Horsens tilbage på fodboldlandkortet. Mødet mundede imidlertidigt ikke ud i noget videre formaliseret samarbejde klubberne imellem. Mødet mundede ud i et formaliseret samarbejde i ungdomsafdelingerne i Stensballe IK og HFS på foranledning af ungdomsformændene Verner Sørensen og Erik Herold Møller. Dette formaliserede samarbejde i ungdomsafdelingerne lagde den egentlige grundsten til det senere større samarbejde også på seniorplan. Som en sidehistorie blev mødet desuden startskuddet til, at fodboldafdelingerne i B 1940 og Dagnæs Idrætsforening (kendt som Boller Boldklub indtil 1964), som havde placeret sig ved samme bord under orienteringsmødet, indledte en snak om et fremtidigt tættere samarbejde. En række møder om sammenlægningen og samt ekstraordinære generalforsamlinger resulterede i en fuldstændig sammenlægning den 31. oktober 1987 imellem de to fodboldklubber hvorved Football Club Horsens var født – baseret i det sydlige Horsens og med sportslig virkning fra den 1. januar 1988.

Fusionen i 1994 
Der skulle gå yderligere seks år, før lederne i de to største horsensianske klubber erkendte at et overbygningssamarbejde var nødvendigt, hvilket DBU's love i 1994 gav mulighed for. Horsens fS Fodbold havde allerede i 1978 og igen den 22. maj 1982 oprettet et anpartsselskab (ApS) og herefter opnået mange års erfaring med at drive en professionel fodboldforretning. FC Horsens kunne byde ind med en stor og velfungerende ungdomsafdeling.

Alliance Club Horsens dannedes som et overbygningssamarbejde den 1. januar 1994 mellem fodboldafdelingerne i Horsens forenede Sportsklubber (HfS) og FC Horsens (FCH) på baggrund af et fælles ønske om at samle de bedste fodboldspillere i regionen på et fælles elitehold (divisionshold) hjemmehørende i Horsens, der kunne etablere sig i toppen af dansk topfodbold såvel sportsligt som økonomisk (blandt de 20 førende klubber i Danmark). Samarbejdsaftalen fik sportslig virkning fra og med forårssæsonen 1994 i den nyoprettede Kvalifikationsliga (med henblik på oprykning til Superligaen) og tog udgangspunkt i Horsens fS' divisionslicens efter holdets bedste fodboldmandskab i efterårssæsonen 1993 havde sikret sig oprykning til den næstbedste danske række (det såkaldte grundspil). Overbygningen, hvis mandskab primært udgjordes af 14 tidligere HfS-spillere samt HfS tidligere 31-årige cheftræner, spillede sin første divisionskamp den 20. marts 1994 kl. 13.00 på udebane mod Viborg FF med et 5-0 nederlag til følge, mens den første pokalkamp blev spillet i sommeren 1994 i forbindelse med turneringens tredje runde og resulterede i et nederlag med cifrene 4-0 ude mod Herning Fremad. Klubbens første målscorere blev Morten Bech og Henrik Ravn, og deres mål faldt i hjemmebanekampen mod Herfølge Boldklub den 27. marts 1994. Midtbanespilleren Jan Abrahamsen blev af klubben udnævnt som Årets Spiller i 1994.

Stensballe Idræts-Klub (SIK) var ikke med i fusionen, som nogle kilder ellers antager, men havde dog et samarbejde med AC Horsens på ungdomssiden for som tidligere nævnt.

Økonomisk og administrativ vækst 
Et anpartselskab med navnet Fodboldalliancen AC Horsens ApS, som i dag er omdannet til et aktieselskab (A/S), blev i samme forbindelse stiftet som en fortsættelse af det daværende HfS Fodbold ApS til at varetage driften af den professionelle fodboldoverbygning. Administrationen fik til huse i tilstødende lejede kontorlokaler i HfS' klubhus på Langmarksvej 65 ved Horsens Idrætspark og fik Horsens fS' tidligere formand advokat Ole Willy Mandrup Rasmussen som første bestyrelsesformand – en post han har bestridt siden (pr. september 2007). De to moderklubber skulle løbende støtte anpartselskabet finansielt. I dag er selskabet bag AC Horsens ejet 100% af Horsens fS Fodbold, da FC Horsens efter fem sæsoner valgte at udtræde af samarbejdet på seniorniveau, og de deltager i dag derved kun i samarbejdet på ungdomsniveau, der er AC Horsens' rekrutteringsgrundlag. Man foretog i perioden fra 10. til 19. december 2007 en aktieemission gennem udbydelse af minimum 1.000.000 og maksimum 2.000.000 stk. nye aktier i selskabet til offentlig tegning til kurs 10,50. Det økonomiske resultat blev tegning af i alt 2.259.094 styk aktier svarende til et bruttoprovenu på 23,7 millioner kroner fordelt på 630 tegnere, hvilket oversteg bestyrelsens oprindelige mål med at tilføre selskabet 10-20 millioner kroner.

Samarbejdsklubberne og HfS i spidsen 
En del af den oprindelige samarbejdsaftale bestod desuden i, at HfS frit kan hente spillere fra de andre klubber, så længe de ikke kaldte sig for HfS. Samarbejdet omfattede fra begyndelsen indtil 1997 hold i senior, ynglinge og junior. Fra og med 1998-sæsonen ændredes aftalen således, at Horsens fS stod alene om seniorholdet og resten af klubberne kun deltog med spillere på ynglinge- og juniordivisionsholdet. Fra og med 2003-sæsonen ændredes aftalen til også at omfatte et drengemesterrækkehold i AC Horsens-regi. Baggrunden for den ene moderklubs udtræden på seniorniveau skal findes i, at overbygningen på daværende tidspunkt havde en tom pengekasse og FC Horsens, som bestod af godt 700 medlemmer hvoraf 550 medlemmer var under 19 år, var ikke villige til at hæve medlemskontigentet for at indskyde ny kapital i det fælles anpartselskab. I dag fremstår AC Horsens seniorhold således kun som en professionel overbygning på HfS Fodbold, men man har alligvel beholdt navnet af hensyn til promovering overfor erhvervslivet og flere sponsorkroner. Sidenhen har samarbejdet fået følgeskab af flere andre horsensianske omegnsklubber på ungdomsfronten: Hatting-Torsted IF (delvis fusion mellem Hatting IF og Torsted IF), Lund IF, KFUM Birkeparken (i dag Horsens KFUM Fodbold), Egebjerg IF (tiltrådte i 2000, da man finder det vigtigt for fodbolden i Horsens), Juelsminde IF, Gedved IF og Rask Mølle-Åle IF (delvis fusion mellem Rask Mølle IF og Aale U&IF), og senest tilslutning af klubber i oplandet: FC Skanderborg, Stilling IF og Østbirk IF kommet til som en del af den oprindelige aftale. Horsens Freja har tidligere været involveret, men er det ikke længere.

AC Horsens i Superligaen 
I foråret 2005 indløste fodboldalliancen for første gang billet til den bedste danske fodboldrække efter en 2-0 sejr i næstsidste runde (den 12. juni 2005) på udebane over Boldklubben Skjold på Østerbro Stadion – grundlagt bl.a. på 12 sejre i træk over en serie af 20 kampe uden nederlag, hvilket er en stående klubrekord (pr. 10. september 2007). Det skete under ledelse af cheftræner Kent Nielsen, der grundet klubbens resultater i Superligaen under 2005/06-sæsonen kåredes til Årets Træner i juli 2006. Som følge af AC Horsens' oprykning til Superligaen og de heraf følgende krav til den fortsatte forbliven, som Dansk Boldspil-Union stiller til et tidssvarende superligastadion, samt ønsket om at huse flere kulturarrangementer i Horsens, besluttede sammenlægningsudvalget for Ny Horsens Kommune den 25. april 2006 at vedtage de økonomiske rammer for et nyt Horsens Stadion på stedet for den nuværende opvisningsbane i Horsens Idrætspark. Udvidelsesprojektet til 90 mio. kroner, som vil være klubbens nye hjemmebane med plads til 10.000 tilskuere samt vil kunne rumme godt 30.000 fremtidige koncertgæster, blev vundet af artitektfirmaet 3XNielsen. Det første spadestik til ombygningen, der involverer en 90 grader drejning af fodboldbanen, blev taget i januar 2007 og forventes færdigbygget i sommeren 2008.

I august 2006 påbegyndtes et samarbejde sammen med fem andre sportsklubber indenfor fodbold, håndbold (Horsens Håndboldklub), badminton (Horsens Badminton Klub), basketball (Horsens Idræts Club og Horsens Basketball Club) og svømning (Horsens Svømmeklub) samt fem uddannelsesinstitutioner (Horsens Handelsskole, Horsens Gymnasium, Bygholm Landbrugsskole og Vitus Bering Danmark) omkring Sports College Horsens, som vil give unge mulighed for at dyrke fodbold samtidig med at man tager en erhvervsuddannelse eller en gymnasial uddannelse. Kultur- og idrætscenteret Forum Horsens (indviet den 4. september 2004) danner rammerne om træningen.

 2013 rykkede AC Horsens ned i 1. Division efter at Brøndby slog dem med 0-1 på CASA Arena, hvorved Horsens sluttede på en 11. plads i superligasæsonen

 2016 Med en tredjeplads 1. Division, kvalificerede AC Horsens sig til oprykningskampene og rykkede op i Alka Superligaen.

Klubbens cheftrænere 
Oversigt over cheftrænere for førsteholdet igennem årene:
 1994-1994: Per Bie
 1994-1996: Christian Møller
 1996-1997: Kim Poulsen
 1998-1999: Troels Bech
 1999-1999: Kim Poulsen
 1999-2001: Uffe Pedersen
 2001-2009: Kent Nielsen
 2009-2009: Henrik Jensen
 2009-2014 : Johnny Mølby
 2014-2020 : Bo Henriksen
 2020-2020 Jonas Dal
 2021- Jens Berthel Askou

 Assistenttrænere: Flemming Povlsen (2005-2009), Henrik Larsen (2003-2009), Peder Knudsen (2009-2010), Anders Madsen (2010-2015), Nikolai Pold (2006-2015), Niels Lodberg (2015-2017), Mads Lyng (2017-)

Administration 
Oversigt over klubbens ledelse igennem årene:

Klubbens logo og spilledragt 

Klubbens førstehold spillede i den første sæson (foråret 1994) i hvidt og mørkeblåt som en neutral farvekombination i forhold til moderklubbernes farver, der fusionerede på seniorplan (FC Horsens: sort/rød og Horsens fS: gul/blå). Den primære udgave af klubbens første logo, som var i brug i perioden 1994-2006, bestod således udelukkende af hvide og sorte farver og uden en egentlig fast baggrund. I klubbens nye logodesign, som blev introduceret i foråret 2006, gik man i stedet over til at anvende gul og sort, hvis farvemæssige fundament er en videreførsel fra moderklubben Horsens fS, som herreeliteholdets og HfS førsteholds (dvs AC Horsens reservehold) spilledragter i dag er baseret på. De gul/sorte spilledragter blev introduceret i 1998, da FC Horsens trådte ud af samarbejdet på senior-niveau. AC Horsens' kaldenavn "Den Gule Fare", som den officielle fanklub Fanklubben Den Gule Fare (stiftet den 1. august 1997) også er opkaldt efter, stammer oprindeligt fra Horsens fS's første storhedstid med deltagelse i den daværende bedste række i perioden 1927-1932. De uofficielle fan-grupperinger tæller ydermere De Gule Bønder (opstart i 2003, forening siden februar 2008), hvis navn ydermere er inspireret af de gulblusede fodboldspillere.

Fodboldalliancens tidligere logo blev til gennem en mindre modernisering af det tidligere klublogo, hvor man opdaterede og fremhævede de tre sorte sammenkædede ringe (oprindeligt hvide med sort kant), der symboliserer overbygningsaftalens oprindelige tre moderklubber (HfS, SIK og FCH) og tilføjede en gul cirkelformet baggrund med sort kant. I undertitlen med klubnavnet i sorte versaler (store bogstaver) havde man bibeholdt sans-serif fonten, men foretagede en nedskalering og udskiftet den forhenværende Avant Garde Medium-inspirerede skrifttype til en nu Helvetica Neue-inspireret skrifttype.

I 2017 kom AC Horsens' logo endnu engang igennem en mindre modernisering. Den gule cirkelform har nu fået en bredere sort kant, og de tre sorte ringe i logoet er også blevet bredere. Teksten 'AC Horsens' har endnu engang ændret skrifttype, og er nu en modificeret version af skrifttypen Proxima Nova. Ringene og teksten flugter nu også med hinanden i længden. Logoet blev udviklet sammen med AC Horsens' samarbejdspartner Super Ego.

Spillere

Nuværende spillertrup 
Oversigten er senest opdateret den 11. juni 2022.

Spillertransfers

Tidligere spillere 
En oversigt over andre tidligere AC Horsens-spillere:

Klubbens resultater

DBUs Landspokalturnering 
De sportslige resultater for klubbens førstehold i DBUs Landspokalturnering igennem årene:

Bedrifter i Danmarksturneringen 
De sportslige resultater for førsteholdet i Danmarksturneringen igennem årene:

Europæisk deltagelse

Europa League 

Kilde: (UEFA's officielle hjemmeside)

Noter og Referencer

Se også 
 Den Gule Fare – den officielle fanklub

Ekstern kilde/henvisning 

 AC Horsens' officielle hjemmeside 
 AC-fan.dk – AC Horsens nyheder fra fans til fans 
 CASA Arena Horsens - Nordic Stadiums 

 
Etableret i 1994
Fodboldklubber i Danmarksturneringen